Sklep VIII R 72/2005
Sodna praksa Vrhovnega sodišča, 2005-12-22

spor o pristojnosti - nesreča pri delu - spor med oškodovancem in zavarovalnico

v obravnavanem primeru ne gre za spor med delavcem in delodajalcem, temveč za spor med oškodovancem in zavarovalnico iz naslova zavarovanja pred odgovornostjo. Gre torej za premoženjski spor iz civilnega, obligacijskega razmerja, za katere je pristojno redno sodišče (1. člen ZPP).

Za odločanje v tej zadevi je stvarno pristojno Okrajno sodišče v Idriji.

Tožnik je v tožbi, vloženi pri Okrajnem sodišču v Idriji, zahteval plačilo odškodnine za škodo, ki jo je utrpel kot delavec podjetja R. pri delovni nesreči dne 18.11.2004. Ker je imelo podjetje svojo odgovornost zavarovano pri toženi zavarovalnici, je pri njej podal zahtevek za plačilo odškodnine, ki pa je bil zavrnjen. Zato je vložil tožbo, s katero zahteva plačilo materialne in nematerialne škode.

Okrajno sodišče v Idriji se je s sklepom opr. št. P 22/2005-6 z dne 10.10.2005 izreklo za stvarno nepristojno in zadevo odstopilo v reševanje Delovnemu sodišču v Kopru, Oddelek v Novi Gorici. Štelo je, da spor spada med delovne spore, za katere 5. člen Zakona o delovnih in socialnih sodiščih (Uradni list RS, št. 2/2004 - ZDSS-1) predpisuje pristojnost delovnega sodišča. Po določbi drugega odstavka 5. člena ZDSS-1 so v sporih v zvezi z odškodninsko odgovornostjo, delovna sodišča pristojna tudi, če je kot sospornik tožena zavarovalnica. Ker je bila tožba vložena po uveljavitvi ZDSS-1 ne gre za primer iz 87. člena ZDSS-1, ko bi za odločanje ostalo pristojno sodišče, pri katerem je bila tožba vložena.

Delovno sodišče v Kopru, Oddelek v Novi Gorici pristojnosti ni sprejelo in je sprožilo spor o pristojnosti pred Vrhovnim sodiščem Republike Slovenije, ki je po določilih 2. odstavka 25. člena Zakona o pravdnem postopku (Uradno prečiščeno besedilo, Uradni list Republike Slovenije, št. 36/2004 - ZPP) pristojno za reševanje sporov o pristojnosti med sodišči razne vrste. V predlogu navaja, da tožena zavarovalnica ni delodajalec tožnika oziroma zavarovalnica ni tožena poleg tožnikovega delodajalca. Delovno sodišče bi bilo pristojno le, če bi bila zavarovalnica tožena kot sospornik, poleg delodajalca.

Za odločanje v tej zadevi je stvarno pristojno Okrajno sodišče v Idriji.

Delovno sodišče je po določbi točke b) prvega odstavka 5. člena ZDSS-1 pristojno za odločanje v sporih o pravicah, obveznostih in odgovornostih iz delovnega razmerja med delavcem in delodajalcem. V primerjavi s prejšnjo ureditvijo (4. člen Zakona o delovnih in socialnih sodiščih, Uradni list RS, št. 19/94 - ZDSS), odškodninski spori za poškodbe pri delu niso več izvzeti, torej je tudi za te spore sedaj pristojno delovno sodišče. Vendar v obravnavanem primeru ne gre za tak spor, to je za spor med delavcem in delodajalcem, temveč za spor med oškodovancem in zavarovalnico iz naslova zavarovanja pred odgovornostjo. Gre za premoženjski spor iz civilnega, obligacijskega razmerja, za katere je pristojno redno sodišče (1. člen ZPP).

Po določbi drugega odstavka 5. člena ZDSS-1 bi bilo delovno sodišče pristojno tudi v sporu zoper zavarovalnico le, če bi bila zavarovalnica tožena kot sospornik v odškodninskem sporu zoper delodajalca. Delovna sodišča so specializirana sodišča in so pristojna za reševanje samo tistih sporov, za katere zakon tako izrecno določa. V odškodninskih sporih so to spori med delavcem in delodajalcem, vključno s spori, v katerih je poleg delodajalca tožena tudi zavarovalnica. Za spore, v katerih je tožena le zavarovalnica, po ZDSS-1 pristojnost delovnega sodišča ni predpisana.

Glede na navedeno je ob upoštevanju določb 24. in 25. člena ZPP v zvezi s prvim odstavkom 19. člena ZDSS-1, Vrhovno sodišče sklenilo, da je za odločanje v tem sporu stvarno pristojno okrajno sodišče.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.